
Rezumat: Una dintre pistele utile în vederea interpretării Apocalipsului poate 
fi studierea modului în care autorul foloseşte Vechiul şi Noul Testament, dat 
fiind că fiecare verset conține măcar o aluzie la Scripturi. 

Împreună cu desluşirea modalității de abordare a Bibliei de către autorul 
Apocalipsului, o altă pistă ar putea fi reprezentată de analizarea imaginilor 
Bisericii. Studiul de față îşi propune să ofere o lumină parțială asupra 
conceptului de Biserică, văzută ca popor al lui Dumnezeu în raportul său cu 
Dumnezeu şi cu Mielul. Acest popor al Domnului este unic şi unitar atât în 
decursul istoriei, precum şi în escatologie. 

Cuvinte-cheie: ecleziologie; poporul lui Dumnezeu; Biserica; Vechiul 
Testament; Noul Testament; mântuire. 


Abstracts: One of the leads useful for interpretation the Book of Revelations 
and his mysteries, is studying the way in which the author uses the Old and 
the New Testament, having the fact that every verse has at least one reference 
to the Scripture. 

Together with the method presented above, another lead might be analyzing 
the Church images. This study tries to offer a partial light to the concept of 
Church, seen as a People of God in relationship with God and the Lamb. This 
people of God is unique and united all through history and in eschatology. 
Keywords: ecclesiology; people of God; Church; Old Testament; New 
Testament; salvation. 


Introducere 


Cartea Apocalipsului, chiar dacă este dificilă? şi enigmatică, e conside- 
rată una dintre operele cele mai fascinante şi profunde din întreg Noul 
Testament. Odată depăşită atracția fascinaţiei, este nevoie însă de un efort 
de pătrundere a tainelor cărții. 

Mulţi încearcă să găsească o cheie de interpretare în simbolurile, adesea 
codificate şi greu de înțeles. Alţii caută chei de interpretare propuse şi în 
trecut, bazându-se pe o lectură istorică sau escatologică. 


1 Institutul Teologic Romano-Catolic „Sf. Iosif” din laşi: email faraoanu (yahoo.com. 
2 A. FEUILLET, L Apocalypse. Etat de la question, Paris — Bruges 1963, 7: „De tous les 
écrits du Nouveau Testament, l’ Apocalypse de Saint Jean est certainement le plus difficile”. 

Una dintre pistele utile în vederea interpretării poate fi studierea mo- 
dului în care autorul foloseşte Vechiul şi Noul Testament, dat fiind că fie- 
care verset conține măcar o aluzie la Scripturi. 

Împreună cu desluşirea modalității de abordare a Bibliei de către auto- 
rul Apocalipsului, o altă pistă ar putea fi reprezentată de analizarea imagi- 
nilor Bisericii. Studiul de față îşi propune să ofere o lumină parțială asupra 
conceptului de Biserică, văzută ca popor unic al lui Dumnezeu în raportul 
său cu Dumnezeu şi cu Mielul. 


1. Scurtă panoramă a studiilor despre ecleziologie în Apocalips 


Înainte de a intra în analiza imaginii poporului lui Dumnezeu, e opor- 
tun să se facă o trecere în revistă a cercetărilor asupra ecleziologiei în 
Apocalips. În legătură cu un status quaestionis despre studiile ecleziologice 
din Apocalips, o primă premisă se referă la absenţa, cel puţin cât priveşte 
cunoştinţa mea, a unui tratat sistematic despre tema poporului lui Dum- 
nezeu în comentariile majore la Apocalips. 

Tematica poporului lui Dumnezeu este totuşi importantă şi ocupă un 
spațiu destul de amplu în Apocalips’. Luând în considerare, mai ales, stu- 
diile recente, trebuie evidenţiat un grup de exegeţi care au realizat mono- 
grafii sau studii mai mult sau mai puţin exhaustive despre tema poporului 
lui Dumnezeu în cartea Apocalipsului?. Între toate acestea, cea mai com- 
pletă pare să fie lucrarea lui D.E. Aune despre portretul Bisericii în ultima 
carte din Biblie. Autorul pleacă de la presupoziţia conform căreia poporul 
lui Dumnezeu este rodul inițiativei divine care constituie o comunitate de 
sfinți, chemaţi, aleşi şi preoţi. Iniţiativei divine trebuie să îi corespundă 
răspunsul fidelității mărturiei oferite de poporul credincios. Astfel se obți- 
ne un tablou al Bisericii folosind imagini din viața umană, diferite metafo- 
re şi alegorii, cu un limbaj simbolic inspirat din Vechiul Testament. 

Gruparea mai sistematică a studiilor despre ecleziologie în Apocalips 
se poate face ținând cont de perspectivele şi opiniile despre poporul lui 
Dumnezeu. Unii dintre comentatori au pus în lumină diferitele metafore 


3 G.M. PERRELLA, „Il trionfo della Chiesa nell’ Apocalisse”, Divus Thomas 43 (1940) 338: 
„[Apocalipsul] este documentul cel mai important din punct de vedere ecleziologic”. 

4 Cf. A.T. NIKOLAINEN, „Die Kirchenbegriff in der Offenbarung des Johannes”, New Tes- 
tament Studies 9 (1962-1963) 351-361; L. CERFAUX, „L'Eglise dans Apocalypse”, în J. Gi- 
BLET — P ANDRIESSEN et alii, Aux origines de l 'Eglise, Bruges 1965, 111-124; H. ScHLIER, „Die 
Kirche nach der Offenbarung des Johannes”, în J. FEINER — M. LOHRER, ed., Mysterium Sa- 
lutis, IV/1, Einselden — Zürich — Köln 1972, 200-214; S.P Woopman, The Book of Revelation, 
London 2008. 

5 Cf. D.E. AUNE, „St. John’s Portrait of the Church in the Apocalypse”, The Evangelical 
Quarterly 38 (1966) 131-146. 

şi imagini ale Bisericii şi termenii folosiţi pentru a descrie membrii comu- 
nităţii. În paralel, aceştia au subliniat şi relația Bisericii cu Dumnezeu şi 
Cristos, raportul cu duşmanii şi aspectul istorie şi escatologic al poporului 
lui Dumnezeu. Alţii au evidenţiat organizarea Bisericii în Apocalips, re- 
liefând rolul profeților şi al apostolilor, singurele oficii menţionate de au- 
tor”. O altă categorie a pus accent pe misiunea Bisericii în lume, o misiune 
profetică de mărturie fidelă în favoarea lui Cristos Mielul5. Un alt grup de 
exegeţi au tratat despre aspectul dualist al Bisericii: pe de o parte, Biserica 
istorică (reală şi concretă) ce suferă şi este angajată în lupta cu cel rău, pe 
de altă parte, Biserica ideală şi triumfătoare în escatologie. Biserica lup- 
tătoare este deja victorioasă în existența istorică, în măsura unirii sale cu 
Isus Cristos’. În fine, unii exegeți au subliniat raportul Bisericii cu Cristos, 
fie în general”, fie în particular, cu referință la un aspect specific al relaţiei 
dintre Cristos şi Biserică!! (cum ar fi raportul de iubire). Biserica este po- 
porul răscumpărat cu sângele Mielului, iar legătura cu Cristos este consti- 
tutivă pentru comunitate. Acest popor, răscumpărat dintre oamenii de pe 
toată fața pământului, are imprimat numele Mielului (şi a lui Dumnezeu) 
pe frunte şi trebuie să îl urmeze mereu pe Cristos. 

În această panoramă a punctelor de vedere asupra ecleziologiei în 
Apocalips, se situează şi perspectiva personală. Dintre toate imaginile şi 
metaforele aplicate Bisericii în cartea Apocalipsului, am ales-o pe aceea 
a poporului lui Dumnezeu, deoarece pare să fie cel mai des întâlnită. În 
acelaşi timp, e legată de funcția colectivă şi reprezentativă a triburilor şi 
apostolilor. 


6 Cf. D.E. AUNE, „St. John's Portrait of the Church”, 131-146; H. ScHLIeR, „Die Kirche 
nach der Offenbarung”, 200-214; S.P WoonmAn, Revelation, 91-118. 

7 Cf. A. SKRINJAR, „Dignitates et officia Ecclesiae Apocalypticae”, Verbum Domini 23 
(1943) 22-29.47-54.11-88. Aceeaşi idee în J. Roorr, „Die Kirche als Zeugin des endzeitli- 
chen K6nigsherrschaft Gottes: Die Offenbarung des Johannes”, în Inem, Die Kirche im 
Neuen Testament, Gâttingen 1993, 189. 

8 Cf. P PoucourA, „La mission prophétique de l’Église dans Apocalypse johannique”, 
Nouvelle Revue Theologique 110 (1988) 38-57. PK. Ourora, The Mandate of the Church in 
the Apocalypse of John, New York - Oxford 2005. 

9 Cf. G.M. PERRELA, „Il trionfo della Chiesa”, 324-338; A.T. NIKOLAINEN, „Die Kirchenbe- 
griff in der Offenbarung”, 351-357, L. CERFAUX, „L'Eglise dans l'Apocalypse”, 111-124; J. 
LAMBRECHT, „The People of God”, 379-394. 

10 Cf. C. WorrFr, „Die Gemeinde des Christus in der Apokalypse des Johannes”, New 
Testament Studies 27 (1981) 186-197. Aspecte ale raportului Cristos- Biserică sunt eviden- 
țiate şi în A.T. NIKOLAINEN, „Die Kirchenbegriff in der Offenbarung”, 358-361; J. ROLOFF, 
„Die Kirche als Zeugin”, 171-174. 

1 Cf. T. VETRALI, „L/amore della Chiesa per il suo sposo nell'Apocalisse”, Parola, Spirito 
e Vita 12 (1985) 217-230; D.A. McILRAITH, The Reciprocal Love between Christ and the Chur- 
ch in the Apocalypse, Roma 1989. 

Plecând de la imaginea poporului, se încearcă să se arate unicitatea 
acestuia, în descrierea sa cu aspecte din Vechiul şi Noul Testament. Ideea 
unui popor unic al lui Dumnezeu este întrevăzută fie în escatologie, fie în 
istorie. Cea istorică este legată de imaginea celor 144.000 de însemnați 
cu sigilul (Ap 7), cei Doi Martori (Ap 11) şi Femeia (Ap 12). În Apocalips, 
aşadar, există un popor unic şi indivizibil, descris cu ajutorul componentei 
veterotestamentare fuzionate cu aspectul neotestamentar. Se deduc astfel 
continuitatea şi unitatea între Israelul premesianic şi cel mesianic!?. 


2. Biserica, Dumnezeu şi Mielul 


Una dintre cele mai relevante imagini din Apocalips este cea a Bisericii, 
înfăţişată sub chipul poporului lui Dumnezeu. După părerea unor exegeţi 
însă, tematica Bisericii nu ocupă un loc important în Apocalipsul lui loan 
din Patmos”, deoarece tematicile dominante ar fi teologia! şi cristologia. 
Această realitate se confirmă chiar de la începutul cărții, acolo unde au- 
torul afirmă că scrierea sa este revelație (apocalypsis) a lui Cristos, ce are 
izvorul său în Dumnezeu. 

În ceea ce priveşte teologia, Dumnezeu e descris ca fiind Alfa şi Ome- 
ga (Ap 1,8; 21,6); Dumnezeu Creator şi Cel care era, este şi va veni (Ap 
14.8; 4,8; 11,17; 16,5) şi Dumnezeu (atotputernic) Pantocrator (Ap 1,8; 
4,8; 11,17; 15,3; 16,7; 19,6; 21,22). 

Începând cu Ap 4,1, imaginea ce domină Apocalipsul este aceea a lui 
Dumnezeu stăpân al timpurilor şi al istoriei, pe care le conduce de pe tro- 
nul slavei sale cereşti. Stăpânirea lui Dumnezeu, deja recunoscută în cer, 
trebuie să se instaureze şi pe pământ”, spaţiu în care toți oamenii sunt 
invitaţi să-l recunoască şi să-l adore pe Dumnezeu cel unic şi adevărat!$. 
Acest lucru este posibil prin punerea în act a dreptăţii divine, ce duce la 


12 Pentru a nu crea o opoziţie cu vechiul Israel, în această lucrare se preferă, nu expresia 
„noul Israel”, ci „Israelul lui Dumnezeu” sau „Israelul mesianic”. 

13 Ioan din Patmos este numele folosit în această lucrare pentru a desemna autorul 
Apocalipsului. Discuţia despre identitatea autorului este lăsată la o parte, deoarece nu e 
legată de obiectul luat în studiu. 

14 R. BAUCKHAM, La teologia dell'Apocalisse, Paideia, Brescia 1994, 38: „Teologia Apoca- 
lipsului este în mod eminent teocentrică”. Cf. M.E. BORING, „The Theology of Revelation, 
«The Lord Our God the Almighty Reigns»”, Interpretation 40 (1986) 257-259. 

15 În opinia lui R. BAUCKHAM, La teologia dell'Apocalisse, 56, ar trebui să se realizeze cele 
trei invocaţii din rugăciunea Tatăl nostru (cf. Mt 6,9-10): „sfinţească-se numele tău, vie 
împărăția ta, facă-se voia ta, precum în cer aşa şi pe pământ”. 

16 G.K. BEALE, The Book of Revelation. A Commentary on the Greek Text, Eerdmans, 
Grand Rapids (MI) 1999, 171.174: „The major theological theme of the book is the glory 
due to God because he has accomplished full salvation and final judgment”. 

eliberarea lumii de forțele răului şi la reînnoirea pământului, atunci când 
Domnul va face să coboare din ceruri noul Ierusalim. 

În Apocalips, Dumnezeu locuieşte în cer, în transcendență, acolo unde 
primeşte adoraţia celor patru Fiinţe Vii, simbol al întregii creaţii, şi închi- 
narea celor 24 de Prezbiteri, reprezentanţi ai istoriei. 

În raportul său cu oamenii, Dumnezeu este cel care îi protejează pe ai 
săi cu sigilarea membrilor triburilor lui Israel în fața mâniei manifestate 
de flageluri (Ap 7,1-8), cu numele imprimat pe fruntea celor 144.000 (Ap 
14,1-5), cu imunitatea martorilor în fața celor care vor să le facă rău (Ap 
11) şi cu salvarea femeii în pustiu (Ap 12). Mâna puternică a lui Dumnezeu 
realizează unicul exod al poporului său, care, traversând istoria şi ieşind 
victorios din bătălia împotriva răului, va sosi în Ierusalimul escatologic. În 
acelaşi timp, Dumnezeu nu numai că salvează, dar arată şi natura sa de 
judecător drept, făcând să se declanşeze flagelurile mâniei divine asupra 
idolatrilor. 

Dintr-o perspectivă retorică, toate acțiunile şi intervenţiile lui Dumne- 
zeu au scopul de a induce idolatrii la convertire şi a-i determina pe oameni 
să facă alegerea corectă, adică să fie de partea lui Cristos şi să aspire să 
devină cetățeni ai noului Ierusalim. Trebuie adăugat că intervențiile lui 
Dumnezeu nu sunt orientate împotriva elementelor naturii, ci sunt, în 
general, adresate oamenilor, fie pentru a judeca, fie pentru a mântui. 

Una dintre imaginile care domină cartea Apocalipsului este aceea a lui 
Dumnezeu stăpân al timpurilor. Plecând de la această imagine, se poate în- 
trevedea un tip de teologie a istoriei, în care evenimentele trebuie interpre- 
tate din perspectiva planului lui Dumnezeu. În fața persecuției iminente, 
a idolatriei larg răspândite şi a cultului imperial, creştinii sunt convinşi că 
Dumnezeu stăpâneşte şi guvernează timpurile şi istoria şi că îi va mântui 
pe cei ce se îndepărtează de idolatrie. Cu această convingere, Biserica are 
misiunea de a mărturisi adevărul, dreptatea şi harul lui Dumnezeu pentru 
a putea instaura împărăţia definitivă şi universală a Domnului. Această 
misiune este îndeplinită cu certitudinea de a participa la regalitatea dum- 
nezeiască încă de pe pământ. 

Cristos este o altă figură centrală în Apocalips, încă de la început, când 
îi apare lui Ioan pe Insula Patmos, şi până la sfârşit, atunci când împre- 
ună cu Dumnezeu substituie templul în noul Ierusalim. Cele trei imagini 
cristologice fundamentale în cartea lui loan din Patmos sunt: „Cel Aseme- 
nea cu Fiul Omului”, „Mielul” şi „Cavalerul Victorios”. Există mai apoi 
caracteristicile esenţiale ale lui Cristos legate de mântuirea realizată prin 
răstignirea, moartea şi învierea sa. 

După descrierea lui Cristos, drept centru în jurul căruia se desfăşoară 
viața Bisericilor din Asia Mică (Ap 2-3), Cristos Mielul ia sulul sigilat din 

mâna dreaptă a lui Dumnezeu şi revelează planul divin asupra istoriei 
umane (Ap 4-5). 

În capitolele succesive ale cărții, Cristos va însoți şi va conduce poporul 
răscumpărat cu sângele său în bătălia cu cel rău, spre împlinirea escato- 
logică. Cristos este Mielul în picioare pe Muntele Sion împreună cu cei 
144.000 de aleşi (Ap 14,1), este cel ce trebuie să fie urmat de răscumpărații 
dintre toți oamenii (Ap 14,4). Cristos este mai apoi cel ce încredințează 
misiunea de a profeţi, este Domnul răstignit şi înviat cu care se identifică 
martorii în Ap 11, este Isus căruia trebuie să i se ofere mărturie în Ap 12, 
iar cântarea sa este aclamată de învingătorii unicului exod în Ap 15,2-4. 
Raportul dintre Cristos şi popor este concentrat în unirea acestuia din 
urmă cu Mielul şi victoria celor răscumpăraţi împreună cu el. 

Aceste scurte observaţii lasă să se întrevadă cum Dumnezeu şi Mielul, 
prezentați de multe ori împreună (Ap 12; 14,1-5; 21), acţionează în favoa- 
rea poporului care este obiectul unei griji particulare. Dumnezeu are un 
plan referitor la umanitate şi vrea să îşi constituie în Cristos un popor 
fidel. 

În ciuda faptului că în centrul atenţiei se află revelaţia şi planul de mân- 
tuire al lui Dumnezeu realizat în Cristos Isus, destinatarul oricărei iniția- 
tive divine este poporul lui Dumnezeu. El intervine şi aşteaptă un răspuns 
de la comunitatea răscumpărată şi chemată la slava Ierusalimului escato- 
logic. Aşadar, împreună cu teologia şi cristologia, o importanță aparte are 
şi ecleziologia în cartea Apocalipsului. 

Legată de Dumnezeu şi de Cristos, tema poporului lui Dumnezeu tra- 
versează ca un fir roşu tot Apocalipsul, începând de la situaţia reală din 
Ap 2-3, continuând cu metaforele şi imaginile ecleziologice din Ap 4-20, 
pentru a culmina cu noul Ierusalim în Ap 21-22. 


3. Poporul lui Dumnezeu în Apocalips 


În discursul despre poporul lui Dumnezeu, prima întrebare se referă la 
modul cum este descris acesta. O distincție importantă trebuie să se stabi- 
lească între imaginea poporului lui Dumnezeu în prima parte a cărții (Ap 
2-3) şi cea din a doua parte (Ap 4-22). Descrierea poporului lui Dumnezeu 
începe încă din primele capitole ale Apocalipsului. În Ap 2-3, în cadrul me- 
sajelor către cele 7 comunităţi din Asia Mică, este prezentată viața realistă 
a Bisericilor, cu acea conştiinţă a coexistenței dintre sfinți şi păcătoşi. Aici 
este descrisă Biserica!” concretă şi reală cu dificultățile întâmpinate în tră- 
irea credinţei în ambientul socio-istoric în care se găsea. 


11 Termenul „ekklesia” (biserică) este folosit în Apocalips de nouăsprezece ori pentru a 
desemna cele şapte comunităţi din Asia Mică (Ap 1-3) şi o dată cu o probabilă referire la 

Coordonatele spațiale sunt bine precizate, adică cele şapte cetăți din 
Asia Mică, în timp ce coordonatele temporale includ prezentul, trecutul şi 
viitorul. 

În aceste şapte comunități, care au un raport special cu Cristos prezent 
în mijlocul lor, viața eclezială trebuie să fie caracterizată de fidelitate şi 
convertire, ascultând constant de inspiraţiile Duhului Sfânt. Îndemnurile 
la perseverență şi fidelitate au în vedere pericolul idolatriei şi al compro- 
misului cu lumea păgână la care erau expuşi credincioşii din Asia Mică, în 
raporturile externe (cu Imperiul şi sinagoga) şi în relaţiile interne (în inte- 
riorul comunității). În acelaşi timp, se îndemnă la discernământ al doctri- 
nelor şi revelaţiilor profetice şi coerenţă în viața creştină. 

În Ap 4-22 autorul descrie Biserica universală, necircumscrisă unei ce- 
tăți, cum era cazul pentru Bisericile din Asia Mică. Este prezentată ima- 
ginea poporului lui Dumnezeu, ce cuprinde întreaga lume, fiind constituit 
din oameni din toate triburile, limbile, popoarele şi naţiunile pământului. 
Pe lângă categoriile spaţiale, şi cele temporale sunt schimbate, deoarece în 
Ap 4-22 se folosesc noţiunile de „mileniu” şi „trei timpuri şi jumătate”. În 
sfârşit, în Ap 4-22 Biserica este idealizată şi e prezentată numai cu aspecte 
pozitive, în timp ce în Ap 2-3 există o imagine realistă a Bisericii, în cadrul 
căreia se întâlnesc păcatul, infidelitatea, pericolul schismei şi răceala. 

Este prezentat un popor ideal, descris doar în culori optimiste, cu ajuto- 
rul a numeroase imagini: cei 144.000 (Ap 7; 14), cei Doi Martori profeți (Ap 
11); Femeia (Ap 12), învingătorii noului exod (Ap 15). Această prezentare 
a Bisericii este, în realitate, o invitaţie la a înălța privirea către idealul de 
atins, fie pentru a depăşi dificultăţile, fie pentru a rezolva imperfecțiunile 
din Bisericile locale. 

Se poate adăuga că în Ap 4-22, imaginile prin care este descris poporul 
lui Dumnezeu sunt preluate adesea din Vechiul Testament: cei 144.000 
dintre triburile izraelite (Ap 7); cei Doi Martori, noii Moise şi Ilie (Ap 11); 
Femeia şi descendența sa, simbol al poporului în Vechiul Testament (Ap 
12); cei 24 de Prezbiteri'$; învingătorii împotriva Fiarei în noul exod (Ap 
15,2-4) şi martirii de sub altar (Ap 6,9-11). 

La aceste imagini veterotestamentare, loan din Patmos va adăuga atri- 
bute neotestamentare (cu referință adesea la Miel), obținând astfel imagi- 
nea completă a poporului lui Dumnezeu şi a Mielului. 

A doua întrebare priveşte configurarea poporului lui Dumnezeu în Apo- 
calips. Încă de la început, trebuie spus că Biserica nu este configurată în 
detaliu, cu referință la compoziția sa. loan din Patmos nu oferă o descri- 


aceleaşi comunităţi locale în Ap 22,16. 
18 Numele „Cei Doi Martori”, „Femeia” şi „cei 24 de Prezbiteri” vor fi scrise cu majus- 
culă pentru a sublinia natura lor de personaje-simbol ale poporului lui Dumnezeu. 

ere a organizării comunității, ci pomeneşte în mod generic membrii săi 
caracterizați drept sfinți, răscumpărați şi martiri. Se subliniază mai apoi 
statutul de regi şi preoți (cf. Ap 1,19) al creştinilor, deoarece participă din 
demnitatea regală şi sacerdotală a lui Cristos. Această participare regală 
este şi un impuls pentru a lupta împotriva forțelor răului, conştienţi de 
victoria împreună cu Cristos. 

Printre oficiile şi ministerele menţionate, se află cel al apostolilor şi al 
profeților". Cu toate acestea, chiar dacă există aluzii doar la oficiul profetic 
al anumitor persoane (loan, Izabela), este pusă în evidență datoria mărtu- 
riei profetice a tuturor celor ce îl urmează pe Cristos. 

În încheierea discursului despre configurarea poporului lui Dumnezeu, 
trebuie amintit că nu există vreo referință la o împărţire în două grupuri: 
iudeo-creştini şi păgâno-creştini în Apocalips. Creştinii sunt adevărații iu- 
dei şi, în acelaşi timp, oameni din orice trib, națiune, popor, reuniți cu toţii 
în unicul popor al lui Dumnezeu. 

A treia şi ultima întrebare e legată de frecvența tematicii poporului lui 
Dumnezeu” alături de alte teme majore ale cărții. Tematica ecleziologică 
este prezentă, în primul rând, în Ap 2-3, capitole ce dedică un amplu spațiu 
descrierii vieții Bisericilor din Asia Mică. Bisericile locale sunt în raport 
strâns cu Isus Cristos, Cel ce ţine cele şapte stele în mâna sa dreaptă şi se 
plimbă, înconjurat fiind de cele şapte candelabre. 

În Ap 4-22, tema poporului lui Dumnezeu nu este pe primul plan. Te- 
matica ecleziologică este legată de doctrina despre Dumnezeu, Cel ce con- 
duce istoria de pe tronul său, şi de doctrina despre Cristos, Cel ce revelează 
şi împlineşte planul lui Dumnezeu. 

Chiar dacă accentul cade adesea pe discursul despre Dumnezeu, se sub- 
liniază protecția oferită de El poporului în drumul său istoric şi asocierea 
acestuia la Cristos, victorios prin jertfa sa. 

Poporul lui Dumnezeu se bucură de o relație privilegiată cu Dumnezeu. 
Dumnezeu protejează acest popor, idee vizibilă în sigilul aplicat membrilor 
celor 12 triburi ale lui Israel (Ap 7,1-8), în numele imprimat pe fruntea 
celor 144.000 (Ap 14,1-5), în imunitatea celor Doi Martori în fața celor ce 
vor să atenteze la viața lor (Ap 11) şi în salvarea Femeii în pustiu (Ap 12). 
Mâna puternică a lui Dumnezeu împlineşte unicul exod al poporului ce 
traversează istoria, învinge forțele răului şi intră în Ierusalimul escatolo- 


gic. 


1 Ioan din Patmos defineşte cartea sa drept profeție (Ap 1,3; 22,7.10.18.19) şi face aluzie 
la spiritul profeţiei (Ap 19,10) şi spiritele profeților (Ap 22,6). 

2 După părerea lui J. GNILkA, Teologia del Nuovo Testamento, Paideia, Brescia 2004, 
384-385, ideea poporului lui Dumnezeu legat de Israel este fundamentală în Apocalips. 

Poporul lui Dumnezeu are un raport special cu Cristos. Cristos Mielul 
se află în picioare (deşi e înjunghiat) pe Muntele Sion împreună cu cei 
144.000 de credincioşi (Ap 14,1). Tot El trebuie să fie urmat până la moarte 
de cei răscumpărați de pe toată fața pământului (Ap 14,4). Cei Doi Martori, 
imagine a Bisericii, primesc misiunea de a profeți de la Domnul Cristos (Ap 
11), iar mărturia celor răscumpărați prin sângele Mielului este tot în fa- 
voarea lui Cristos (Ap 12). Mai apoi, învingătorii din noul exod vor intona 
cântecul Mielului (Ap 15). Relația dintre Cristos şi poporul credincios este 
centrată pe unirea acestuia cu Mielul şi pe garanția victoriei împreună cu 
Mielul pe baza fidelității absolute. 


4. Poporul lui Dumnezeu - noul Ierusalim şi Babilonul 


În descrierea poporului lui Dumnezeu, Ioan oferă şi starea sa ideală 
identificată cu noul lerusalim. Această cetate este constituită pe 12 teme- 
lii-apostoli şi are 12 porți-triburi. 

Prezentând detaliile noului Ierusalim, autorul are şi o intenţie pa- 
renetică, dorind să pună în lumină contrastul cu Babilonul (paralelism 
antitetic)?!. La nivel literar, paralelismul între Babilon şi Ierusalim se ex- 
primă cu ajutorul a diferite imagini în comun: îngerul celor şapte cupe (Ap 
17,1 şi 21,9); numele scris pe frunte şi numele celor ce aparțin celor două 
cetăți”. Accentul cade asupra antitezei dintre cele două cetăți. Babilonul 
(cetate terestră şi istorică) este asociat cu Fiara (Ap 17,3), în timp ce Ie- 
rusalimul nou (cetate cerească şi escatologică) este asociat cu Mielul (Ap 
21,9-10). Babilonul este prostituata (Ap 17,2), pe când Ierusalimul nou 
este mireasa (Ap 21,2.9). În fine, hainele şi giuvaerurile prostituatei (Ap 
17,3-4; 18,16) sunt în contrapoziție cu acelea ale logodnicei Mielului (Ap 
19,7; 21,11.18-21)%, 

Contrastul dintre Noul Ierusalim şi Babilon se poate evidenția şi din 
perspectiva interpretării sensului pietrelor prețioase. Imaginea din Ap 
21,19-20 cu cele 12 perle şi pietre prețioase răstoarnă frumusețea şi bogă- 
ţia cu care Babilonul înşela locuitorii săi. Folosind materialele prețioase 
în Ap 21-22, probabil autorul dorea să reliefeze opoziția dintre Noul Ieru- 
salim şi Babilonul (Roma) care poseda şi făcea trafic de aur şi pietre preți- 


21 În Apocalips, dualismele, adesea antitetice, au un loc relevant. 

2 Cf. P Lee, The New Jerusalem in the Book of Revelation. A Study of Revelation 21-22 
in the Light of its Background in Jewish Tradition, Mohr Siebeck, Tübingen 2001, 264. 

25 Cf. C. DEUTSCH, „Transformation of Symbols: the New Jerusalem in Rev 21,1-22,5”, 
Zeitschrift für die neutestamentliche Wissenschaft 78 (1987) 107-126; J. Du RAND, „The New 
Jerusalem as Pinnacle of Salvation: Rev 21,1-22,5”, Neotestamentica 38 (2004) 280. 

2 Cf. R.H. GUNDRY, „The New Jerusalem. People as Place, not Place for People”, Novum 
Testamentum 29 (1987) 261-262. 

oase. Ierusalimul cel Nou este superior Babilonului, datorită materialelor 
prețioase prezente peste tot, în zid, în temelii, pe porți şi pe străzi. 

Opoziția dintre cele două cetăţi se vede şi în modul de folosire al materi- 
alelor preţioase: în timp ce în Roma doar bogaţii foloseau pietrele prețioa- 
se, în Ierusalimul reînnoit aceste materiale sunt accesibile tuturor”. 

Antiteza creată ar putea fi rodul unei intenţii retorice. Impresia vizuală 
produsă de arhitectura şi arta cultivată de puterea imperială romană (tem- 
ple, construcții somptuoase, opere de artă) este aici contrabalansată de 
imaginea noului Ierusalim ceresc, plin de splendoare, de perfecțiune şi ab- 
solut prețios. Autorul oferă viziunea unei lumi prezentate din perspectivă 
cerească şi în armonie cu planul lui Dumnezeu. De aici, şi invitaţia făcută 
creştinilor de a ieşi din Babilon, luând distanţele cuvenite față de cultul 
imperial*, şi a se orienta către Ierusalimul viitor, cetatea ideală unde în 
centru se află dumnezeirea la care se are acces direct. Această cetate ide- 
alizată este în acelaşi timp simbolul unei comunităţi ce oferă siguranță 
perfectă”. 


5. Unicul Popor al lui Dumnezeu (VT şi NT) 


Poporul lui Dumnezeu este descris în multe texte din Apocalips cu aju- 
torul a diferite imagini, cum ar fi: cei 144.000 (Ap 7 şi 14), cei Doi Martori 
(Ap 11), Femeia (Ap 12) şi învingătorii unicului exod (Ap 15,2-4), combi- 
nând elemente din Vechiul şi Noul Testament. 

În aceste texte poporul lui Dumnezeu este prezentat în continuitate cu 
tradiţiile veterotestamentare. Ca şi în alte cazuri, loan din Patmos înglo- 
bează în descrierea sa cuvinte, imagini şi concepte din Vechiul Testament 
într-un proces de reelaborare creativă. Limbajul şi imaginile scripturistice 
sunt mai apoi aplicate în manieră originală la noua situaţie a comunităţii 
şi ținând cont de relaţia cu Cristos Mielul. 

În general, prima componentă menționată este cea din Vechiul Testa- 
ment: cele 12 triburi ale lui Israel (Ap 7,4-8); cei Doi Martori, noii Ilie şi 
Moise (Ap 11,3-6); Femeia cu 12 stele (Ap 12,1-6); cântarea lui Moise în Ap 
15,3 (cf. leul din tribul lui Iuda din Ap 5,5). Elementele veterotestamenta- 
re sunt asociate adesea cu ceea ce se aude, cum ar fi vocea din Ap 11,1-3 şi 
Ap 7,4. 

Mai apoi aspectul din Vechiul Testament este de cele mai multe ori re- 
laționat cu Dumnezeu: sigiliul Dumnezeului Viu în Ap 7,3-8; Dumnezeu 


25 Cf. P Lee, The New Jerusalem, 285; R.H. GUNDRY, „The New Jerusalem”, 261. 

2 Cf. B. KowALsKI, Die Rezeption des Propheten Ezechiel in der Offenbarung des Johan- 
nes, Katholisches Bibelwerk, Stuttgart 2004, 3. 

27 Cf. R. BAUCKHAM, La teologia dell'Apocalisse, 31.155. 

Atotputernic în Ap 15,3; protecția divină rezervată celor Doi Martori în 
Ap 11 şi Femeii în pustiu în Ap 12. Descrierea poporului lui Dumnezeu cu 
note din Vechiul Testament este făcută din perspectiva drumului istoric 
de străbătut, unde e nevoie de protecţia lui Dumnezeu în lupta împotriva 
forțelor răului. 

Componenta neotestamentară este menționată imediat după cea din 
Vechiul Testament, fără nici o explicaţie din partea autorului: urmarea 
Mielului (Ap 14,1-5); moartea, învierea şi înălțarea martorilor cu Cristos 
la cer (Ap 11,7-13); sângele Mielului şi mărturia lui Isus (Ap 12,10-17). 
Confirmarea acestui procedeu vine şi din partea altor texte. Spre exemplu, 
imaginea Mielului din Ap 5,6 şi cea a mulțimii imense din Ap 7,9. Aspectul 
specific al Noului Testament este asociat deseori cu ceea ce autorul vede: 
viziunea celor 144.000 în Ap 14,1-5, Ierusalimul nou în Ap 21,9-22,5. În 
fine, atributele neotestamentare se referă adesea la Cristos Mielul şi la 
opera sa de răscumpărare: cei 144.000 de răscumpărați stau împreună cu 
Mielul (Ap 14); fiii Femeii au mărturia lui Isus (Ap 12); cei Doi Martori au 
soarta Domnului lor (Ap 11), iar cântarea de eliberare este cea a Mielului 
în Ap 15. 

Cele două componente, vetero şi neotestamentare, sunt fuzionate pen- 
tru a crea imaginea unică a poporului lui Dumnezeu. Această imagine a 
comunităţii se descoperă în cei Doi Martori, noii Ilie şi Moise şi în acelaşi 
timp configuraţi cu Cristos; în Femeia premesianică şi mesianică; în cei 
144.000 de membri ai triburilor lui Israel, dar şi cei ce-l urmează pe Miel 
(Ap 7 şi 14). Poporul unic al lui Dumnezeu este în continuitate cu Israel al 
trecutului şi primeşte noutatea sa de la Cristos Mesia. 


5.1. Poporul unic al lui Dumnezeu şi al Mielului 


În paragrafele anterioare s-a observat cum Ioan din Patmos îşi ima- 
ginează un popor al lui Dumnezeu format din două elemente: aspectele 
din Vechiul Testament şi cele din Noul Testament. Aceste elemente sunt 
inseparabile, deoarece autorul le prezintă întotdeauna unite şi în continu- 
itate. În descrierea poporului lui Dumnezeu, autorul începe cu imaginile 
veterotestamentare. Elementul cel mai des evocat este cel legat de cele 12 
triburi izraelite: lista celor 12 triburi în Ap 7,3-8; cele 12 stele-triburi din 
coroana Femeii (Ap 12) şi numele celor 12 triburi pe porţile Ierusalimului 
nou (Ap 21,12). 

După elementele din Vechiul Testament, în ordinea prezentării urmea- 
ză aspectele din Noul Testament. Elementele neotestamentare sunt ade- 
sea legate de Miel şi de apostoli. Apostolii constituie temeliile Ierusalimu- 
lui escatologic, în timp ce Mielul are mai multe funcţii şi valențe în raport 
cu poporul lui Dumnezeu. 

Aspectele veterotestamentare combinate cu cele neotestamentare sunt 
un indiciu că pentru loan din Patmos nu există separație sau distincție 
între poporul din Vechiul Testament şi cel din Noul Testament. Prima con- 
statare e aceea a continuității dintre istoria lui Israel şi cea a Bisericii. 
Intervenţiile mântuitoare ale lui Dumnezeu au fost în favoarea lui Israel 
în trecut, iar acum sunt pentru toate neamurile şi se pot vedea în Cristos 
mort şi înviat. Aşadar, se pleacă de la Israel, se trece prin Isus şi se ajunge 
la Biserică, în cadrul căreia creştinii trebuie să ofere mărturia fidelă ase- 
menea lui Cristos. Triburile lui Israel au devenit acum triburile lui Mesia, 
capul tuturor, Leul lui Iuda şi mlădița lui David, adică poporul transformat 
de Cristos şi bazat pe temelia apostolilor. 

În ciuda continuității dintre poporul vechii şi noii alianțe, rămân func- 
tiile diferite. Poporul lui Dumnezeu are rădăcinile în istoria lui Israel, iar 
autorul acordă precedenţă acestuia, amintind mereu în primul loc elemen- 
tul de inspirație ebraică. Triburile lui Israel conservă valoarea de porți 
prin care trebuie să treacă toți cei ce vor să intre în Ierusalimul escato- 
logic. De cealaltă parte, apare noutatea lui Cristos, Cel ce îi constituie pe 
apostoli drept temelie a cetăţii sfinte, poporul lui Dumnezeu. 

Punctul esențial asupra căruia se insistă în descrierea poporului lui 
Dumnezeu este unitatea şi unicitatea sa. Într-adevăr, se observă cum cei 
Doi Martori sunt întotdeauna inseparabili (Ap 11), coroana cu cele 12 stele 
e o singură şi unitară realitate (Ap 12), cântul lui Moise şi al Mielului este 
un cânt unic (Ap 15), iar cei 144.000 de aleşi sunt un singur grup, fie mem- 
brii celor 12 triburi (Ap 7), fie cei ce urmează Mielul (Ap 14). În parcursul 
său istoric, poporul lui Dumnezeu este prezentat ca un grup unitar şi unic. 

În concluzie, ideea unui popor unic şi indivizibil se poate deduce pe baza 
următoarelor constatări: a) non-distincția dintre Vechiul Testament şi 
Noul Testament, adică dintre Israel şi Biserică, autorul nepomenind nici- 
odată de o alianță veche sau de vechiul Israel; b) unirea triburilor izraelite 
cu apostolii, numele ambelor grupuri fiind prezente pe zidul Ierusalimului 
nou; c) limbajul pentru a desemna poporul evreu (Israel, adevărații iudei) 
e întrebuințat pentru a vorbi despre creştini. 

5.2. Unicitatea poporului lui Dumnezeu între istorie şi escatologie 


Imaginea poporului lui Dumnezeu prezentată în Ap 7,4-8 şi 14,1-5; 
11,3-13; 12,1-17; 15,2-4 este în armonie cu cea prezentă în Ap 21. Legătu- 
ra dintre aceste două categorii de texte se stabileşte pe linia continuității 
între istorie şi escatologie. Dacă în Ap 21 era descris poporul alianței izrae- 
lite şi al alianţei în Cristos în faza împlinirii escatologice, în schimb, în Ap 
7,4-8; 11; 12 este vorba despre acelaşi popor al lui Dumnezeu, dar privit în 
drumul său istoric. Este un popor care, pe de o parte, are nevoie de protec- 
ţia lui Dumnezeu (cf. sigiliul în Ap 7,3-8; numele lui Dumnezeu pe frunte 
în Ap 14; salvarea în pustiu în Ap 12), iar pe de altă parte, este unit cu 
Cristos Mielul, unire ce garantează victoria împotriva răului. Poporul lui 
Dumnezeu deja introdus în escatologie este sigur de victorie şi va ajunge la 
împlinirea definitivă, în măsura unirii cu Cristos, cel ce a învins în luptă. 
De fapt, cei Doi Martori sunt de neatins şi deja victorioşi, iar Femeia nu 
este înfrântă de Dragon. 

Analizând mai în detaliu, există anumite elemente care se pot evidenția 
cu referință la poporul lui Dumnezeu în istorie şi escatologie. În primul 
rând, numărul 12, care apare în Ap 7,4-8; 12; 21, în contexte cu aluzii clare 
la poporul lui Dumnezeu. Numărul 12 este numărul poporului lui Dum- 
nezeu. În Ap 7 şi 12, numărul 12 priveşte comunitatea istorică: e vorba 
despre trecutul celor 12 triburi şi despre prezentul cu imaginea femeii cu o 
coroană de 12 stele. În schimb, în Ap 21 numărul 12 se referă la escatologie 
cu noutatea absolută a asocierii dintre apostoli şi cele 12 triburi izraelite. 

În contextul folosirii numerelor, Ap 21 reia şi numărul 144. Dacă în Ap 
7,1-8 acesta se referea la cei 144.000 din toate triburile, în Ap 21,9-21 se 
vorbeşte despre un zid al cetăţii care măsoară 144 de coți şi are numele 
celor 12 triburi pe porți. Se pune în evidenţă astfel ideea poporului lui 
Dumnezeu istoric şi escatologic. 

Un al doilea element în raportul dintre poporul lui Dumnezeu în isto- 
rie şi escatologie este evoluţia ideii legate de cele 12 triburi. În Ap 7,4-8, 
triburile sunt denumite în mod expres. Ambientul pare să fie cel pămân- 
tesc, deoarece triburile trebuie să străbată încă istoria şi să ofere mărtu- 
ria pentru Cristos sub protecţia sigiliului lui Dumnezeu. În al doilea text, 
Ap 14, există doar referirea la cei 144.000 care aparțin lui Dumnezeu şi 
Mielului, în timp ce triburile nu mai sunt numite. Totuşi, e vorba despre 
acelaşi grup amintit în Ap 7. În fine, Ap 21,12-13 este punctul de sosire, 
iar contextul este escatologic. În cetatea sfântă, cele 12 triburi au un loc 
important şi sunt legate de porţile Ierusalimului ceresc. Aici triburile nu 
mai sunt numite expres, probabil deoarece accentul cade asupra funcţiei 
lor de intrări în comunitate. 

Tot referitor la triburi, lista din Ap 7,4-8, deja elaborată din punct de 
vedere mesianic (luda din tribul lui Mesia este pe primul loc), va fi din nou 
încreştinată şi universalizată în Noul Ierusalim. Într-adevăr, prin porți- 
le-triburi ale Noului Ierusalim vor intra toate națiunile. În plus, pietrele 
prețioase care împodobeau pectoralul Marelui Preot ca simbol al triburilor 
(cf. Ex 28,11-21) vor fi atribuite celor 12 apostoli în Ap 21,19-20. 

În al treilea rând, personajele şi simbolurile poporului lui Dumnezeu 
în istorie se vor regăsi în împlinirea escatologică în Ap 21. Astfel, cei Doi 
Martori, după mărturia profetică, vor fi uniți cu Mielul mort şi înviat şi vor 
fi înălțaţi la cer. La fel, Femeia din Ap 12, o dată ce a împlinit pelerinajul 
istoric, pregătită şi îmbrăcată cu operele drepte ale sfinţilor, va deveni mi- 
reasa Mielului în Ierusalimul escatologic. În fine, Mielul, menționat în Ap 
14,1-5 şi Ap 15,2-4, va fi o imagine reluată în expresia „apostolii Mielului” 
în Ap 21,14. 

Unicitatea poporului lui Dumnezeu este vizibilă şi în escatologie. O pro- 
bă în sprijinul acestei afirmaţii este zidul Ierusalimului nou, care include 
într-o unică şi singură realitate porţile celor 12 triburi izraelite şi temelii- 
le celor 12 apostoli. Simbol de unitate este însuşi Ierusalimul escatologic, 
cetate sfântă compactă, ce uneşte naţiunile în jurul lui Dumnezeu şi al 
Mielului, aflaţi în centrul cetății drept Templu, tron şi lumină. În această 
cetate există o singură piaţă, un singur râu de apă vie şi un unic pom al 
vieţii la care au acces naţiunile. În acest mod, Ierusalimul nou este o cetate 
de sinteză şi unitate, având în Dumnezeu şi Miel, ce stau pe acelaşi tron, 
unicul Templu şi unicul izvor de lumină. 

Trebuie subliniat mai apoi că aceleaşi caracteristici ale unității şi unici- 
tăţii atribuite poporului Noului Ierusalim se regăsesc în imaginile cu care 
e descris poporul istoric. Unitatea dintre triburi şi apostoli în acelaşi zid 
al cetăţii sfinte este prefigurată de unitatea celor doi martori prezentaţi 
mereu împreună în Ap 11, de unitatea coroanei cu 12 stele a Femeii în Ap 
12. Însă accentul este pus pe poporul unic al lui Dumnezeu, fie escatologic, 
fie istoric. Unicul popor al lui Dumnezeu reprezentat de cele 12 triburi şi 
de cei 12 apostoli în Noul Ierusalim este anticipat în imaginea poporului 
care umblă pe căile istoriei. loan din Patmos are aici în minte un singur 
Israel al lui Dumnezeu, un popor cu care Dumnezeu a început o alianță în 
trecut, iar în prezent trebuie să-l urmeze pe Cristos Mielul şi să ajungă la 
împlinire. 

Procedeul folosit de autor pentru a descrie poporul noului Ierusalim şi 
Israelul lui Dumnezeu în istorie este acelaşi, combinând elemente vetero 
şi neotestamentare. În planul unic de mântuire al lui Dumnezeu, în acea 
istorie a mântuirii unitară şi unică, poporul unic al lui Dumnezeu mer- 
ge către împlinirea escatologică atunci când Ierusalimul va coborî din cer 
pentru a primi între zidurile sale umanitatea întreagă. 


5.3. Ce fel de unicitate a poporului lui Dumnezeu ? 


La final e nevoie de precizat mai clar în ce constau unitatea dintre iuda- 
ism şi creştinism şi unicitatea poporului lui Dumnezeu. 

Întâi de toate, nu e vorba despre unitate în sensul de suprimare sau 
substituire a Vechiului Testament, nici despre o separație cu Noul Testa- 
ment pe linia dualității, ci despre unitate în complementaritate. În acest 
sens, lumea iudaică găseşte împlinirea şi încoronarea sa în Cristos, de El 
fiind legată şi în El găsindu-şi sensul plin al aspirațiilor. De cealaltă parte, 
misterul şi evenimentul lui Cristos sunt luminate de anticiparea şi prefigu- 
rarea din Vechiul Testament. Există, aşadar, şi în acest caz o complemen- 
taritate reciprocă. 

În al doilea rând, se poate explica mai bine legătura dintre iudei şi pă- 
gâni, ambele categorii fiind invitate să recunoască şi să trăiască misterul 
lui Cristos. Aceştia sunt, de fapt, în aceeaşi situație de orientare şi decizie 
în favoarea lui Cristos. Totuşi, Vechiul Testament trăieşte deja orientarea 
către Noul Testament şi este inserat în acesta, făcând parte din planul de 
mântuire al lui Dumnezeu. 

În acest mod, apare ideea unui popor al lui Dumnezeu, format din cele 
două situaţii (iudaică şi păgână) reînnoite în unicitatea creată de Cristos. 
Se poate spune că unitatea dintre Vechiul Testament şi Noul Testament 
conduce către unicitatea comunităţii de credincioşi şi mântuiți. 


Concluzie 


În Apocalips, autorul nu face distincție între Israel şi comunitatea ce- 
lor ce îl urmează pe Cristos. Israel e prezentat ca Biserică şi nu este nici 
o aluzie la vechiul Israel, în viziunea unei economii şi istorii a mântuirii 
unitare. Se insistă asupra unui popor unic al lui Dumnezeu, Israelul spiri- 
tual, chiar dacă se conservă distincția temporală dintre trecut şi prezent. 
Această descriere a Bisericii drept Israelul lui Dumnezeu, ca şi alte imagini 
veterotestamentare, este o invitaţie constantă la aprofundarea rădăcinilor 
ebraice ale creştinismului. E nevoie să se lase la o parte diferențele dintre 
Israel şi Biserică şi să se accentueze elementele de continuitate şi unitate 
în cadrul aceleiaşi istorii şi alianțe. 

Pe lângă ideea unui popor unic, în ochii autorului Apocalipsului, există 
şi conceptul unei Scripturi unitare. Ioan din Patmos nu face distincţie între 
Vechiul Testament şi Noul Testament, ele sunt pentru el aceeaşi Scriptură 
sacră. Acest mod de abordare a Scripturii poate fi o învăţătură pentru a 
nu repeta acele abuzuri din trecut, care au subevaluat importanța Vechiu- 
lui Testament. Concepţia unor Scripturi sacre unitare şi memoria textelor 
sfinte fac din autorul Apocalipsului un model de abordare a Bibliei valabil 
pentru orice creştin. 

Ideea unui popor unitar se aplică şi în cazul dialogului ecumenic. loan 
din Patmos dorea o Biserică unică şi indivizibilă. Se observă, mai ales, în 
Ap 2-3 intoleranţa sa către orice formă de schismă în interiorul comunită- 
ţii (atacurile contra nicolaiților sau împotriva profetesei Izabela). lerusali- 
mul nou este o comunitate unitară, formată din popoare şi naţiuni, în fața 
tronului lui Dumnezeu. 

Unitatea şi unicitatea nu trebuie să se manifeste doar la exterior, în 
relaţia cu Israel sau cu celelalte confesiuni, ci trebuie să existe în interio- 
rul Bisericii însăşi. De aceea, e nevoie să se combată fragmentarea şi orice 
formă de diviziune. Discursul despre unicitatea poporului lui Dumnezeu 
ajută la înțelegerea mai profundă a identităţii creştine. 

Unitatea şi unicitatea poporului lui Dumnezeu reprezintă o dimensiune 
care îmbrăţişează toate sferele şi raporturile din Biserică şi rămân idealuri 
de urmărit în permanenţă. Perfecțiunea va fi atinsă la împlinirea escatolo- 
gică finală, atunci când Ierusalimul nou va cobori din cer. 

Efortul pentru o Biserică unită şi unică trebuie să fie constant în par- 
cursul istoric, în aşa fel încât comunitatea celor credincioşi să reflecte în 
mod cât mai fidel, încă de pe pământ, Cetatea cerească cu cele 12 porți-tri- 
buri împreună cu cele 12 temelii-apostoli. 


